میللی ساوونما ناظیری حولوصی آکار ایلین اولیندن 2226 ترورچونون ضررسیزلشدیریلدیگینی بیلدیریب.
آنادولو آژانسینا آچیقلاما وئرن حولوصی آکار ترورلا موباریزه‌یه توخونا‌راق، بؤلوجو ترور تشکیلاتی پ.کا.کا-نین بؤیوک بیر داغیلما پروسه‌سی یاشادیغینی و حاضیردا ترورچولارین چاره سیزلیک ایچینده اولدوغونو دئییب.
ناظیر حولوصی امریکا اردوسون‌دان ی.پ.گ/پ.کا.کا-لی بیر قولدورباشی اوچون وئریلن باش ساغلیغی مئساژی ایله باغلی دئییب:
"بو، منطق ‌سیزلیک‌دیر، هئچ بیر ایضاحی یوخ‌دور. امریکا-لی متفیق‌لریمیز صاباح بونو خاطیرلایاندا اوزوله‌جک‌لر".
"پ.کا.کا سونا قدر ی.پ.گ-یه برابردیر" ایفاده‌لرینی ایشله‌دن آکار "(سوریه-ده) تل رفعت و منبیج-ده سرحدلریمیزه جدی هوجوم‌لار و تجاووزلر وار".
امریکا پ.ی.د/ی.پ.گ-دن ال چه‌که‌جک می؟" سوالینا حولوصی آکار "ال چه‌که‌جک. ترورلا، ترورچولارلا یاشانا بیلمز. بونو سونوندا باشا دوشه‌جک‌لر" جاوابینی وئریب.
آکار امریکا-دا اف-16-لارین تداروکو ایله باغلی ایسه، بونون مثبت نتیجه وئرجگینه اومید ائتدیک‌لرینی بیلدیریب.
تورکیه-یونانیستان موناسیبت‌لرینه ده توخونان میللی ساوونما ناظیری سؤزوگئدن اؤلکه ایله اولوسلار آراسی حقوق چرچیوه‌سینده گؤروشوب دانیشماق ایسته‌دیک‌لرینی، لاکین تورکیه علیهینه پلان‌لار حاضیرلادیق‌لارینی قئید ائدیب.
تورکیه-‌نین هئچ واخت متفیق‌لری اوچون تهدید اولمادیغینی وورغولایان آکار دئییب:
"بیز دئییریک کی، باریش و ثابت‌لیک برقرار اولسون، اگه-نی باریش دنیزینه چئویرک، اونو اینکیشاف ائتدیرک. اونلارین هر جور عدالت‌سیز و قانون‌سوز رفتارلاری وار و بونو داوام ائتدیریرلر. بیزیم "یاخشی قونشولوق پرینسیپ‌لری، اولوسلار آراسی حقوق اساس‌لاری چرچیوه‌سینده، ثروت‌لری پایلاشاق" سؤزلریمیز هئچ بیر شکیلده ضعیف‌لیک اولا‌راق باشا دوشولمه‌مه‌لی‌دیر. بیز حاقین و قانونون طرفداریییق. هم اؤزوموزون، هم ده قیبریس-‌لی قارداش‌لاریمیزین حقوق و قانون‌لارینی قوروماغا قرارلیییق" .
